Kilden i maven fra karuseller, galopløb fra heste og kæmpemæssige hotdogs. Det er tre af de ting, der blandt meget andet er synonym med et stort marked. Det sidste lange stykke tid har de nordjyske markedstelte, der normalvis emmer af liv og musik, dog stået tomme. Fredag - og fire dage frem - kan Store Brønderslev Marked imidlertid atter byde folk velkommen. - Jeg glæder mig. Det bliver spændende at se, hvor mange der dukker op. Vi håber, at folk er klar til at holde en fest sammen med os, siger formanden for markedsudvalget Carsten Overgaard. Lokale foreninger hjælper til Hjallerup Marked var i maj nødsaget til at aflyse grundet det daværende forsamlingsforbud. Det var såmænd også først i juni, at markedsudvalget ved Store Brønderslev Marked for alvor begyndte at tro på, at de endnu engang kunne slå dørene op. Planer med leverandører og kræmmere er derfor først kommet i hus senere end vanligt. Så der har skullet arbejdes ekstra hårdt for at få markedet klar. - Der har været rigtig meget tryk på. Vi har haft rigeligt at se til den sidste måneds tid, men det er det hele værd nu, siger Carsten Overgaard. 300-400 frivillige fra lokale foreninger i området har været med til at få stablet arrangementet på benene. Deres store arbejde er, ifølge formanden, med til gøre, at markedet næsten bliver, som det plejer. Store Brønderslev Marked varer fra den 3. september til den 6. september.

Opsummering:
For første gang efter coronavirussen for alvor tog til, er det atter muligt at prutte om prisen på en af de store nordjyske markedspladser.